\NormalFont\ShortTitle{Efežanima}

{\MT Poslanica Efežanima


\par }\ChapOne{1}{\PP \VerseOne{1}Pavao, po volji Božjoj apostol Krista Isusa: svetima koji su u Efezu i vjernima u Isusu Kristu.

\VS{2}Milost vam i mir od Boga, Oca našega, i Gospodina Isusa Krista!

\VS{3}Blagoslovljen Bog i Otac Gospodina našega Isusa Krista, on koji nas blagoslovi svakim blagoslovom duhovnim u nebesima, u Kristu.

\VS{4}Tako: u njemu nas sebi izabra prije postanka svijeta da budemo sveti i bez mane pred njim;

\VS{5}u ljubavi nas predodredi za posinstvo, za sebe, po Isusu Kristu, dobrohotnošću svoje volje,

\VS{6}na hvalu Slave svoje milosti. Njome nas zamilova u Ljubljenome

\VS{7}u kome, njegovom krvlju, imamo otkupljenje, otpuštenje prijestupa po bogatstvu njegove milosti.

\VS{8}Nju preobilno u nas uli zajedno sa svom mudrošću i razumijevanjem

\VS{9}obznanivši nam otajstvo svoje volje po dobrohotnom naumu svojem što ga prije u njemu zasnova

\VS{10}da se provede punina vremena: uglaviti u Kristu sve - na nebesima i na zemlji.

\VS{11}U njemu, u kome i nama - predodređenima po naumu Onoga koji sve izvodi po odluci svoje volje - u dio pade

\VS{12}da budemo na hvalu Slave njegove - mi koji smo se već prije nadali u Kristu.

\VS{13}U njemu ste i vi, pošto ste čuli Riječ istine - evanđelje spasenja svoga - u njemu ste, prigrlivši vjeru, opečaćeni Duhom obećanim, Svetim,

\VS{14}koji je zalog naše baštine: otkupljenja, posvojenja - na hvalu Slave njegove.

\VS{15}Zato i ja, otkad sam čuo za vašu vjeru u Gospodinu Isusu i za ljubav prema svima svetima,

\VS{16}ne prestajem zahvaljivati za vas i sjećati vas se u svojim molitvama:

\VS{17}Bog Gospodina našega Isusa Krista, Otac Slave, dao vam Duha mudrosti i objave kojom ćete ga spoznati;

\VS{18}prosvijetlio vam oči srca da upoznate koje li nade u pozivu njegovu, koje li bogate slave u baštini njegovoj među svetima

\VS{19}i koje li prekomjerne veličine u moći njegovoj prema nama koji vjerujemo: ona je primjerena djelotvornosti sile i snage njegove

\VS{20}koju na djelu pokaza u Kristu, kad ga uskrisi od mrtvih i posjede sebi zdesna na nebesima

\VS{21}iznad svakog Vrhovništva i Vlasti i Moći i Gospodstva i svakog imena imenovana ne samo na ovom svijetu nego i u budućemu.

\VS{22}Sve mu podloži pod noge, a njega postavi - nad svime - Glavom Crkvi,

\VS{23}koja je Tijelo njegovo, punina Onoga koji sve u svima ispunja.



\par }\Chap{2}{\PP \VerseOne{1}I vi bijaste mrtvi zbog prijestupa i grijeha

\VS{2}u kojima ste nekoć živjeli po Eonu ovoga svijeta, po Knezu vlasti zraka, po tomu duhu koji sada djeluje u sinovima neposlušnima.

\VS{3}Među njima smo i mi nekoć živjeli u požudama tijela svoga, udovoljavajući prohtjevima tijela i ćudi, te po naravi bijasmo djeca gnjeva kao i drugi.

\VS{4}Ali Bog, bogat milosrđem, zbog velike ljubavi kojom nas uzljubi,

\VS{5}nas koji bijasmo mrtvi zbog prijestupa, oživi zajedno s Kristom - milošću ste spašeni! -

\VS{6}te nas zajedno s njim uskrisi i posadi na nebesima u Kristu Isusu:

\VS{7}da u dobrohotnosti prema nama u Kristu Isusu pokaže budućim vjekovima preobilno bogatstvo milosti svoje.

\VS{8}Ta milošću ste spašeni po vjeri! I to ne po sebi! Božji je to dar!

\VS{9}Ne po djelima, da se ne bi tko hvastao.

\VS{10}Njegovo smo djelo, stvoreni u Kristu Isusu za dobra djela, koja Bog unaprijed pripravi da u njima živimo.

\VS{11}Spominjite se stoga da nekoć bijaste neznabošci u tijelu - neobrezanicima su vas zvali oni koji se zovu obrezani, rukom, na tijelu -

\VS{12}i da u ono vrijeme bijaste izvan Krista, udaljeni od građanstva izraelskoga, tuđi Savezima obećanja, bez nade bijaste i neznabošci na svijetu.

\VS{13}Sada pak, u Kristu Isusu, vi koji nekoć bijaste daleko, dođoste blizu - po Krvi Kristovoj.

\VS{14}Doista, on je mir naš, on koji od dvoga učini jedno: pregradu razdvojnicu, neprijateljstvo razori u svome tijelu.

\VS{15}Zakon zapovijedi s propisima obeskrijepi da u sebi, uspostavljajući mir, od dvojice sazda jednoga novog čovjeka

\VS{16}te obojicu u jednome Tijelu izmiri s Bogom po križu, ubivši u sebi neprijateljstvo.

\VS{17}I dođe te navijesti mir vama daleko i mir onima blizu,

\VS{18}jer po njemu jedni i drugi u jednome Duhu imamo pristup Ocu.

\VS{19}Tako dakle više niste tuđinci ni pridošlice, nego sugrađani ste svetih i ukućani Božji

\VS{20}nazidani na temelju apostola i proroka, a zaglavni je kamen sam Krist Isus.

\VS{21}U njemu je sva građevina povezana i raste u hram svet u Gospodinu.

\VS{22}U njemu ste i vi ugrađeni u prebivalište Božje u Duhu.



\par }\Chap{3}{\PP \VerseOne{1}Radi toga ja, Pavao, sužanj Krista Isusa za vas pogane...

\VS{2}Zacijelo ste čuli za rasporedbu milosti Božje koja mi je dana za vas:

\VS{3}objavom mi je obznanjeno otajstvo, kako netom ukratko opisah.

\VS{4}Čitajući to, možete dokučiti kako ja shvaćam Kristovo otajstvo,

\VS{5}koje nije bilo obznanjeno sinovima ljudskim drugih naraštaja. Ono je sada u Duhu objavljeno svetim njegovim apostolima i prorocima:

\VS{6}da su pogani subaštinici i “sutijelo” i sudionici obećanja u Kristu Isusu - po evanđelju,

\VS{7}kojega postadoh poslužiteljem darom milosti Božje koja mi je dana djelotvornošću snage njegove.

\VS{8}Meni, najmanjemu od svih svetih, dana je ova milost: poganima biti blagovjesnikom neistraživog bogatstva Kristova

\VS{9}i osvijetliti rasporedbu otajstva, pred vjekovima skrivena u Bogu, koji sve stvori,

\VS{10}da sada - po Crkvi - Vrhovništvima i Vlastima na nebesima bude obznanjena mnogolika mudrost Božja

\VS{11}zasnovana - po naumu o vjekovima - u Kristu Isusu Gospodinu našemu.

\VS{12}U njemu, s pouzdanjem po vjeri u njega, imamo slobodan pristup.

\VS{13}Zato ne klonite, molim, s nevolja mojih za vas! One su slava vaša!

\VS{14}Zato prigibam koljena pred Ocem,

\VS{15}od koga ime svakom očinstvu na nebu i na zemlji:

\VS{16}neka vam dadne po bogatstvu Slave svoje ojačati se po Duhu njegovu u snazi za unutarnjeg čovjeka

\VS{17}da po vjeri Krist prebiva u srcima vašim te u ljubavi ukorijenjeni i utemeljeni

\VS{18}mognete shvatiti sa svima svetima što je Dužina i Širina i Visina i Dubina

\VS{19}te spoznati nadspoznatljivu ljubav Kristovu da se ispunite do sve Punine Božje.

\VS{20}Onomu pak koji snagom u nama djelatnom može učiniti mnogo izobilnije nego li mi moliti ili zamisliti -

\VS{21}Njemu slava u Crkvi i u Kristu Isusu za sva pokoljenja vijeka vjekovječnoga! Amen.



\par }\Chap{4}{\PP \VerseOne{1}Zaklinjem vas dakle ja, sužanj u Gospodinu: sa svom poniznošću i blagošću, sa strpljivošću živite dostojno poziva kojim ste pozvani!

\VS{2}Podnosite jedni druge u ljubavi;

\VS{3}trudite se sačuvati jedinstvo Duha svezom mira!

\VS{4}Jedno tijelo i jedan Duh - kao što ste i pozvani na jednu nadu svog poziva!

\VS{5}Jedan Gospodin! Jedna vjera! Jedan krst!

\VS{6}Jedan Bog i Otac sviju, nad svima i po svima i u svima!

\VS{7}A svakomu je od nas dana milost po mjeri dara Kristova.

\VS{8}Zato veli: Na visinu uzađe vodeći sužnje, dade dare ljudima.

\VS{9}Ono “uzađe” - što drugo znači doli to da i siđe u donje krajeve, na zemlju?

\VS{10}Koji siđe, isti je onaj koji i uzađe ponad svih nebesa da sve ispuni.

\VS{11}On i “dade” jedne za apostole, druge za proroke, jedne opet za evanđeliste, a druge za pastire i učitelje

\VS{12}da opremi svete za djelo služenja, za izgrađivanje Tijela Kristova

\VS{13}dok svi ne prispijemo do jedinstva vjere i spoznaje Sina Božjega, do čovjeka savršena, do mjere uzrasta punine Kristove:

\VS{14}da više ne budemo nejačad kojom se valovi poigravaju i koje goni svaki vjetar nauka u ovom kockanju ljudskom, u lukavosti što put krči zabludi.

\VS{15}Nego, istinujući u ljubavi da poradimo te sve uzraste u Njega, koji je Glava, Krist,

\VS{16}od kojega sve Tijelo, usklađeno i povezano svakovrsnim zglobom zbrinjavanja po djelotvornosti primjerenoj svakomu pojedinom dijelu, promiče svoj rast na saziđivanje u ljubavi.

\VS{17}Ovo govorim i zaklinjem u Gospodinu: ne živite više kao što pogani žive - u ispraznosti pameti njihove:

\VS{18}zamračena uma, udaljeni od života Božjega, sve zbog neznanja koje je u njima, zbog okorjelosti srca njihova.

\VS{19}Sami su sebe otupili i podali se razvratnosti da bi u pohlepi počinjali svaku nečistoću.

\VS{20}Vi pak ne naučiste tako Krista,

\VS{21}ako ste ga doista čuli i u njemu bili poučeni kako je istina u Isusu:

\VS{22}da vam je odložiti prijašnje ponašanje, starog čovjeka, koga varave požude vode u propast,

\VS{23}a obnavljati se duhom svoje pameti

\VS{24}i obući novog čovjeka, po Bogu stvorena u pravednosti i svetosti istine.

\VS{25}Zato odložite laž i govorite istinu jedan drugomu jer udovi smo jedni drugima.

\VS{26}Srdite se, ali ne griješite! Sunce nek ne zađe nad vašom srdžbom

\VS{27}i ne dajite mjesta đavlu.

\VS{28}Tko je krao, neka više ne krade, nego neka se radije trudi svojim rukama priskrbljivati da ima što podijeliti s potrebnim.

\VS{29}Nikakva nevaljala riječ neka ne izlazi iz vaših usta, nego samo dobra, da prema potrebi saziđuje i milost iskaže slušateljima.

\VS{30}I ne žalostite Duha Svetoga, Božjega, kojim ste opečaćeni za Dan otkupljenja!

\VS{31}Daleko od vas svaka gorčina, i srdžba, i gnjev, i vika, i hula sa svom opakošću!

\VS{32}Naprotiv! Budite jedni drugima dobrostivi, milosrdni; praštajte jedni drugima kao što i Bog u Kristu nama oprosti.



\par }\Chap{5}{\PP \VerseOne{1}Budite dakle nasljedovatelji Božji kao djeca ljubljena

\VS{2}i hodite u ljubavi kao što je i Krist ljubio vas i sebe predao za nas kao prinos i žrtvu Bogu na ugodan miris.

\VS{3}A bludnost i svaka nečistoća ili pohlepa neka se i ne spominje među vama, kako dolikuje svetima!

\VS{4}Ni prostota, ni ludorija, ni dvosmislica, što se ne priliči, nego radije zahvaljivanje!

\VS{5}Jer dobro znajte ovo: nijedan bludnik, ili bestidnik, ili pohlepnik - taj idolopoklonik - nema baštine u kraljevstvu Kristovu i Božjemu.

\VS{6}Nitko neka vas ispraznim riječima ne zavarava: zbog toga dolazi gnjev Božji na sinove neposlušne.

\VS{7}Nemajte dakle ništa s njima!

\VS{8}Da, nekoć bijaste tama, a sada ste svjetlost u Gospodinu: kao djeca svjetlosti hodite -

\VS{9}plod je svjetlosti svaka dobrota, pravednost i istina -

\VS{10}i odlučite se za ono što je milo Gospodinu.

\VS{11}A nemajte udjela u jalovim djelima tame, nego ih dapače raskrinkavajte,

\VS{12}jer što potajno čine, sramota je i govoriti.

\VS{13}A sve što se raskrinka, pod svjetlošću postaje sjajno; što je pak sjajno, svjetlost je.

\VS{14}Zato veli: “Probudi se, ti što spavaš, ustani od mrtvih i zasvijetljet će ti Krist.”

\VS{15}Razmotrite dakle pomno kako živite! Ne kao ludi, nego kao mudri!

\VS{16}Iskupljujte vrijeme jer dani su zli!

\VS{17}Zato ne budite nerazumni, nego shvatite što je volja Gospodnja!

\VS{18}I ne opijajte se vinom u kojem je razuzdanost, nego - punite se Duhom!

\VS{19}Razgovarajte među sobom psalmima, hvalospjevima i duhovnim pjesmama! Pjevajte i slavite Gospodina u svom srcu!

\VS{20}Svagda i za sve zahvaljujte Bogu i Ocu u imenu Gospodina našega Isusa Krista!

\VS{21}Podložni budite jedni drugima u strahu Kristovu!

\VS{22}Žene svojim muževima kao Gospodinu!

\VS{23}Jer muž je glava žene kao i Krist Glava Crkve - On, Spasitelj Tijela.

\VS{24}Pa kao što se Crkva podlaže Kristu, tako i žene muževima u svemu!

\VS{25}Muževi, ljubite svoje žene kao što je Krist ljubio Crkvu te sebe predao za nju

\VS{26}da je posveti, očistivši je kupelji vode uz riječ

\VS{27}te sebi predvede Crkvu slavnu, bez ljage i nabora ili čega takva, nego da bude sveta i bez mane.

\VS{28}Tako treba da i muževi ljube svoje žene kao svoja tijela. Tko ljubi svoju ženu, sebe ljubi.

\VS{29}Ta nitko nikada ne mrzi svoga tijela, nego ga hrani i njeguje kao i Krist Crkvu.

\VS{30}Doista, mi smo udovi njegova Tijela!

\VS{31}Stoga će čovjek ostaviti oca i majku da prione uza svoju ženu; dvoje njih bit će jedno tijelo.

\VS{32}Otajstvo je to veliko! Ja smjeram na Krista i na Crkvu.

\VS{33}Dakle, neka svaki od vas ljubi svoju ženu kao samog sebe, a žena neka poštuje svog muža.



\par }\Chap{6}{\PP \VerseOne{1}Djeco, slušajte svoje roditelje u Gospodinu jer to je pravedno.

\VS{2}Poštuj oca svoga i majku - to je prva zapovijed s obećanjem:

\VS{3}da ti dobro bude i da dugo živiš na zemlji.

\VS{4}A vi, očevi, ne srdite djece svoje, nego ih odgajajte stegom i urazumljivanjem Gospodnjim!

\VS{5}Robovi, slušajte svoje zemaljske gospodare kao Krista - sa strahom i trepetom, u jednostavnosti srca.

\VS{6}Ne naoko, kao oni koji se ulaguju ljudima, nego kao sluge Kristove koje zdušno vrše volju Božju;

\VS{7}dragovoljno služe - kao Gospodinu, a ne ljudima,

\VS{8}znajući da će svatko, bio on rob ili slobodnjak, učini li što dobro, za to dobiti plaću od Gospodina.

\VS{9}I vi, gospodari, isto se tako vladajte prema njima: kanite se prijetnje, znajući da je i njihov i vaš Gospodar na nebesima i da u njega nema pristranosti.

\VS{10}Ubuduće jačajte se u Gospodinu i u silnoj snazi njegovoj.

\VS{11}Obucite svu opremu Božju da se mognete oduprijeti lukavstvima đavlovim.

\VS{12}Jer nije nam se boriti protiv krvi i mesa, nego protiv Vrhovništava, protiv Vlasti, protiv upravljača ovoga mračnoga svijeta, protiv zlih duhova po nebesima.

\VS{13}Zbog toga posegnite za svom opremom Božjom da uzmognete odoljeti u dan zli i održati se kada sve nadvladate.

\VS{14}Držite se dakle! Opašite bedra istinom, obucite oklop pravednosti,

\VS{15}potpašite noge spremnošću za evanđelje mira!

\VS{16}U svemu imajte uza se štit vjere: njime ćete moći ugasiti ognjene strijele Zloga.

\VS{17}Uzmite i kacigu spasenja i mač Duha, to jest Riječ Božju.

\VS{18}Svakovrsnom se molitvom i prošnjom u svakoj prigodi u Duhu molite. Poradi toga i bdijte sa svom ustrajnošću i molitvom za sve svete,

\VS{19}i za me, da mi se otvore usta i dade riječ hrabro obznaniti otajstvo evanđelja

\VS{20}kojeg sam poslanik u okovima, da se ohrabrim o njemu kako treba govoriti.

\VS{21}A da i vi znate što je sa mnom, kako mi je, o svemu će vas obavijestiti Tihik, ljubljeni brat i vjerni poslužitelj u Gospodinu.

\VS{22}Njega šaljem k vama baš zato da znate kako smo i da ohrabri srca vaša.

\VS{23}Mir braći i ljubav, s vjerom, od Boga Oca i Gospodina Isusa Krista!

\VS{24}Milost sa svima koji ljube Gospodina našega Isusa Krista - u neraspadljivosti.


\par }